CELEX: 32012D0223(01)
Language: sk
Date: 2012-02-21 00:00:00
Title: Rozhodnutie Komisie z  21. februára 2012 o zriadení skupiny expertov pre politiku EÚ v oblasti trestného práva

23.2.2012   
            
            
               SK
            
            
               Úradný vestník Európskej únie
            
            
               C 53/9
            
         ROZHODNUTIE KOMISIE
   z 21. februára 2012
   o zriadení skupiny expertov pre politiku EÚ v oblasti trestného práva
   2012/C 53/05
   EURÓPSKA KOMISIA
   so zreteľom na Zmluvu o fungovaní Európskej únie,
   keďže:
   
               (1)
            
            
               Únia sa v súlade s článkom 67 ods. 3 zmluvy usiluje o zaistenie vysokého stupňa bezpečnosti prostredníctvom opatrení na predchádzanie trestnej činnosti a na boj proti nej a v prípade nutnosti prostredníctvom aproximácie právnych predpisov v oblasti trestného práva.
            
         
               (2)
            
            
               V oznámení Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov z 20. septembra 2011 s názvom „Smerom k politike EÚ v oblasti trestného práva: zaistenie účinného vykonávania politík EÚ prostredníctvom trestného práva“ (1) sa zdôrazňuje význam rozvoja súdržnej a konzistentnej politiky EÚ v oblasti trestného práva, ktorá by sa mala podporiť prostredníctvom diskusií v skupine expertov.
            
         
               (3)
            
            
               Z tohto dôvodu je potrebné zriadiť skupinu expertov v oblasti trestného práva EÚ a vymedziť jej úlohy a štruktúru.
            
         
               (4)
            
            
               Skupina by mala podporovať prácu Komisie súvisiacu s rozvojom politiky EÚ v oblasti trestného práva a zabezpečovať poradenstvo vo všetkých súvisiacich otázkach. Skupina by mala takisto poskytovať poradenstvo pri zhromažďovaní konkrétnych dôkazov na posúdenie, či majú opatrenia v oblasti trestného práva EÚ zásadný význam v súvislosti so zabezpečením účinného vykonávania politiky Únie.
            
         
               (5)
            
            
               Skupinu by malo tvoriť najviac dvadsať vysokokvalifikovaných expertov menovaných na základe osobnej spôsobilosti a vyvážene zastúpených z hľadiska odborných skúseností, ako aj zemepisných oblastí.
            
         
               (6)
            
            
               Funkčné obdobie členov skupiny by malo byť tri roky a členstvo by malo byť obnoviteľné.
            
         
               (7)
            
            
               Mali by sa ustanoviť pravidlá sprístupnenia informácií členmi skupiny.
            
         
               (8)
            
            
               Osobné údaje týkajúce sa členov skupiny by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (2),
            
         PRIJALA TOTO ROZHODNUTIE:
   Článok 1
   Predmet
   Týmto sa zriaďuje skupina expertov pre politiku EÚ v oblasti trestného práva, ďalej len „skupina“.
   Článok 2
   Úlohy
   Úlohou skupiny je poskytovať Komisii poradenstvo v súvislosti s trestným právom hmotným v kontexte rozvoja politiky EÚ v oblasti trestného práva. Ide predovšetkým o poradenstvo týkajúce sa všetkých právnych otázok, ktoré sa môžu vyskytnúť v tomto kontexte, a o zhromažďovanie konkrétnych dôkazov na posúdenie, či majú opatrenia v oblasti trestného práva EÚ zásadný význam v súvislosti so zabezpečením účinného vykonávania politiky Únie. Poradenstvo prebieha za spolupráce s existujúcimi skupinami expertov v príslušných politických oblastiach.
   Článok 3
   Konzultácia
   Komisia môže so skupinou konzultovať akúkoľvek otázku týkajúcu sa rozvoja politiky EÚ v oblasti trestného práva.
   Článok 4
   Členstvo – menovanie
   1.   Skupinu tvorí najviac 20 členov. Členmi sú jednotlivci menovaní na základe osobnej spôsobilosti.
   2.   Členov menuje generálny riaditeľ Generálneho riaditeľstva pre spravodlivosť z vysokokvalifikovaných odborníkov v oblasti trestného práva. Výber členov sa uskutoční takým spôsobom, aby sa zabezpečil vysoký stupeň odbornosti a podľa možností primeraná rovnováha z hľadiska rozsahu kompetencií, zemepisného pôvodu a pohlavia, pričom sa berú do úvahy konkrétne úlohy skupiny expertov a požadované odborné znalosti.
   3.   Skupina zahŕňa expertov z vedeckých a výskumných inštitúcií, ako aj právnikov.
   4.   Členovia sú menovaní na základe osobnej spôsobilosti na obdobie troch rokov. Prijatím svojho menovania sa členovia skupiny zaväzujú, že budú konať nezávisle a vo verejnom záujme. V prípade, že v súvislosti s niektorým expertom dôjde ku konfliktu záujmov, útvary Komisie ho môžu vylúčiť zo skupiny alebo z jej konkrétneho zasadnutia alebo môžu rozhodnúť, že sa tento expert zdrží diskusie o príslušných bodoch programu rokovania. Členovia skupiny zostanú vo funkcii dovtedy, kým nie sú nahradení alebo im neuplynie funkčné obdobie. Funkčné obdobie sa môže obnoviť.
   5.   Členov, ktorí už nedokážu účinne prispievať k práci v skupine, ktorí sa vzdajú členstva, alebo ktorí nespĺňajú podmienky ustanovené v odseku 3 tohto článku alebo v článku 339 zmluvy, možno na ich zostávajúce funkčné obdobie nahradiť.
   6.   Mená členov skupiny sa uverejnia v registri expertných skupín Komisie a podobných subjektov (ďalej len „register“) a na webovej stránke Generálneho riaditeľstva pre spravodlivosť. Osobné údaje členov sa zbierajú, spracúvajú a uverejňujú v súlade s nariadením (ES) č. 45/2001.
   Článok 5
   Fungovanie
   1.   Predsedom skupiny je zástupca Komisie.
   2.   Po dohode s Komisiou sa môžu vytvoriť podskupiny s cieľom preskúmať osobitné otázky za podmienok stanovených skupinou. Tieto podskupiny zanikajú hneď, ako splnia svoje mandáty.
   3.   Zástupca Komisie môže podľa potreby požiadať expertov, ktorí nie sú členmi skupiny a ktorí majú odbornú kvalifikáciu v prerokúvanej téme, aby sa zúčastnili na činnosti skupiny alebo podskupiny. Okrem toho zástupca Komisie môže udeliť štatút pozorovateľa jednotlivcom či organizáciám tak, ako je vymedzené v pravidle 8 ods. 3 horizontálnych pravidiel o skupinách expertov a kandidátskych krajinách.
   4.   Členovia skupiny, ako aj prizvaní experti a pozorovatelia dodržiavajú povinnosti zachovávať služobné tajomstvo ustanovené v zmluvách a ich vykonávacích predpisoch, ako aj bezpečnostné pravidlá Komisie týkajúce sa ochrany utajovaných skutočností EÚ ustanovené v prílohe k rozhodnutiu Komisie 2001/844/ES, ESUO, Euratom (3). V prípade nedodržiavania týchto povinností môže Komisia prijať vhodné opatrenia.
   5.   Komisia zabezpečuje pre skupinu služby sekretariátu.
   6.   Skupina môže prijať rokovací poriadok na základe štandardného rokovacieho poriadku pre skupiny expertov.
   7.   Komisia uverejní náležité informácie o činnosti skupiny, a to buď ich začlenením do registra alebo prostredníctvom odkazu na príslušnú webovú stránku umiestneného v registri.
   Článok 6
   Výdavky na zasadnutia
   1.   Účastníci podieľajúci sa na činnosti skupiny nie sú odmeňovaní za poskytované služby.
   2.   V súlade s platnými ustanoveniami Komisie uhrádza Komisia cestovné výdavky a náklady na pobyt, ktoré vznikli členom skupiny v súvislosti s jej činnosťou.
   3.   Náhrada za uvedené výdavky sa poskytuje do výšky dostupných finančných prostriedkov, ktoré sa prideľujú v rámci ročného postupu prideľovania finančných prostriedkov.
   Článok 7
   Nadobudnutie účinnosti
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      V Bruseli 21. februára 2012
      
         
            Za Komisiu
         
         Viviane REDING
         
            podpredsedníčka
         
      
   
   
      (1)  KOM(2011) 573 v konečnom znení.
   
      (2)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).
   
      (3)  Rozhodnutie Komisie z 29. novembra 2001, ktorým sa mení a dopĺňa jej rokovací poriadok (Ú. v. ES L 317, 3.12.2001, s. 1).